Samkvæmt fréttum í síðustu viku varðandi samning um kaup á vélbúnaði fyrir Silicor , væntanlega sólarkísilverksmiðju á Grundartanga , má telja fullvíst að stór og öflugur vinnustaður verði brátt til á Grundartanga . Verksmiðja sem veiti allt að 450 bein störf . Það er því ljóst að sveitarfélögin á sunnanverðu Vesturlandi verða að vera í stakk búin að taka við allmiklum fjölda fólks inn á svæðið . Í því sambandi má geta þess að um tveir þriðju þeirra sem starfa á Grunartanga í dag eru búsettir á Vesturlandi . Skessuhorn hafði samband við bæjar - og sveitarstjóra á Akranesi , í Hvalfjarðarsveit og í Borgarbyggð til að kanna hvernig sveitarfélögin undirbúa sig fyrir komu Silicor . Í svörunum kom fram að hugað er að ýmsu í því sambandi og forsvarsmenn sveitarfélaganna telja sig að mörgu leyti hafa góða stöðu til að taka við verulegri fjölgun íbúa .